Bro fra Kalundborg til Jylland genoplives

21-03-2018

En Kattegatforbindelse fra Kalundborg til Jylland er inden for rækkevidde, lyder det fra regeringen.

Af Jens Nielsen

En bro over Kattegat kun for biler er inden for rækkevidde, lyder det fra regeringen. DF spår, at den vil stå færdig inden 12 år.

Drømmen om at bygge en bro over Kattegat, fra Kalundborg over Samsø og til Jylland, bliver i den grad vakt til live igen. Det sker på baggrund af en ny rapport og dugfriske tal fra Transportministeriet. Hvis man dropper togskinnerne og alene laver en bil-bro over Kattegat vil den 58 milliarder kroner dyre bro kunne tilbagebetales af bilisterne selv på 32 år, fremgår det.

Regnestykket bygger på, at prisen for at køre over en Kattegat-bro bliver på samme niveau som i dag på Storebæltsbroen, hvor det koster 240 kr. for en personbil uden BroBizz at køre over broen, skriver dr.dk

Konklusionen får nu et politisk flertal bestående af regeringen og Dansk Folkeparti til at genoplive tankerne om at bygge en bro over Kattegat – men kun for biltrafik.

Det er ellers kun godt to år siden, at den daværende transportminister Hans Christian Schmidt (V) så godt som begravede ambitionerne om at bygge en bro over Kattegat.

Men på et møde i Transportministeriet i dag, har regeringen og Dansk Folkeparti altså besluttet at genoplive det storstilede infrastrukturprojekt.

I første omgang skal der dog yderligere undersøgelser til, inden der kan træffes politisk beslutning om at bygge en bro over Kattegat.)

Dansk Folkepartis transportordfører, Kim Christiansen, kaldet det ”meget, meget realistisk”, at der kommer en fast forbindelse over Kattegat kun for biler.

DF-ordføreren går så vidt, som til at konstatere, at broen vil være en realitet inden for 12 år, skriver dr.dk